MT Il-Ġurnal Uffiċjali tal-Unjoni Ewropea C 295/6

Avviż dwar sentenzi mill-Qorti tal-Ġustizzja tal-Unjoni Ewropea fil-kawża C-249/10P u C-247/10P fir-rigward tar-Regolament tal-Kunsill (KE) Nru 1472/2006 li jimponi dazju antidumping definittiv u li jiġbor b’mod definittiv id-dazju provviżorju impost fuq l-importazzjoni ta’ ċerti tipi ta’ lbies għar-riġlejn bil-parti ta’ fuq tal-ġilda li joriġinaw mir-Repubblika Popolari taċ-Ċina u l-Vjetnam

2013/C 295/06

Fis-sentenzi tagħha tat-2 ta’ Frar 2012 fil-kawża C-249/10P (1) Brosmann et al u tal-15 ta’ Novembru 2012 fil-kawża C-247/10P (2) Zhejiang Aokang Shoes Co. Ltd, il-Qorti tal-Ġustizzja tal-Unjoni Ewropea (“il-Qorti”) parzjalment annullat ir-Regolament tal-Kunsill (KE) Nru 1472/2006 tal-5 ta’ Ottubru 2006 li jimponi dazju antidumping definittiv u li jiġbor b’mod definittiv id-dazju provviżorju impost fuq l-importazzjoni ta’ ċerti tipi ta’ lbies għar-riġlejn bil-parti ta’ fuq tal-ġilda li joriġinaw mir-Repubblika Popolari taċ-Ċina u l-Vjetnam (“ir-Regolament”) (3). Fejn għandhom x'jaqsmu Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd u Risen Footwear (HK) Co Ltd kif ukoll Zhejiang Aokang Shoes Co. Ltd (“il-produtturi esportaturi kkonċernati”) ir-Regolament ġie annullat.

Fis-sentenzi rispettivi, il-Qorti ddikkjarat li l-istituzzjonijiet tal-Unjoni kellhom jeżaminaw u jiddeċiedu fuq it-talbiet għal trattament ta’ ekonomija tas-suq (“TES”) mressqa mill-produtturi esportaturi kkonċernati.

L-Artikolu 266 tat-Trattat dwar il-Funzjonament tal-Unjoni Ewropea jistipula li l-istituzzjonijiet għandhom jieħdu l-miżuri neċessarji sabiex jimxu b’konformità mas-sentenzi tal-Qorti.

Sabiex tikkonforma ma’ dan l-obbligu, il-Kummissjoni ddeċidiet li tkompli l-proċedura sabiex tissostitwixxi l-partijiet annullati tar-Regolament fil-punt eżatt li fiha saret l-illegalità, u li teżamina jekk il-kundizzjonijiet tal-ekonomija tas-suq ipprevalewx għall-produtturi esportaturi kkonċernati għall-perjodu mill-1 ta’ April 2004 sal-31 ta’ Marzu 2005.

Skont ir-riżultati li jinsabu fil-proċedura li għadha għaddejja, jista' jkun meħtieġ li jiġi emendat ir-Regolament ta’ Implimentazzjoni (UE) Nru 1294/2009 tal-Kunsill tat-22 ta’ Diċembru 2009 li jimponi dazju antidumping definittiv fuq importazzjonijiet ta’ ċertu xedd tas-saqajn bil-parti ta’ fuq tal-ġilda li ġej mill-Vjetnam u li joriġina fir-Repubblika tal-Poplu taċ-Ċina, kif estiż għal importazzjonijiet ta’ ċertu tipi ta’ xedd tas-saqajn bil-parti ta’ fuq tal-ġilda kkunsinnati mill-Makaw SAR, sew jekk dikjarati li joriġinaw fil-Makaw SAR sew jekk le, wara reviżjoni tal-iskadenza skont l-Artikolu 11(2) tar-Regolament tal-Kunsill (KE) Nru 384/96 (4).

1. L-identifikazzjoni tal-partijiet interessati

Il-Kummissjoni bħalissa qed tanalizza s-sejbiet tal-valutazzjoni tat-TES li twettqet b'rabta mal-produtturi esportaturi kkonċernati.

Il-Kummissjoni biħsiebha tiżvela s-sejbiet tal-valutazzjoni tat-TES tagħha kif ukoll l-implimentazzjoni proposta mis-sentenzi tal-Qorti lill-partijiet kollha interessati fl-investigazzjoni oriġinali, jekk huma jitolbu dan.

Billi l-investigazzjoni oriġinali twettqet fl-2005-2006 u sabiex jiġi żgurat li l-Kummissjoni għandha d-dettalji tal-kuntatt korretti ta' dawk li jistgħu jkunu l-partijiet interessati, il-Kummisssjoni b'dan tistieden lill-partijiet kollha interessati li ppreżentaw ruħhom fl-investigazzjoni oriġinali sabiex jindikaw jekk ikunux jixtiequ jircievu d-divulgazzjoni msemmija ta' hawn fuq u, jekk iva, biex jagħtu din l-informazzjoni:

— il-kategorija tal-parti interessata f’dan il-każ attwali (pereż. produttur tal-Unjoni, importatur mhux relatat, produttur esportatur eċċ.);

— il-konferma li għadha interessata li tiġi involuta bħala parti interessata fl-implimentazzjoni attwali tas-sentenzi tal-Qorti;

— l-isem, l-indirizz u l-indirizz tal-posta elettronika tal-parti interessata;

— dokumentazzjoni ta’ prova li turi li l-parti kienet parti interessata fl-investigazzjoni oriġinali.

2. Il-limitu ta' żmien

L-informazzjoni ta' hawn fuq għandha tasal għand il-Kummissjoni fi żmien 15-il jum mill-pubblikażzzjoni ta' dan l-Avviż f'Il-Ġurnal Uffiċjali tal-Unjoni Ewropea.

3. It-tweġibiet bil-miktub u l-korrispondenza

L-informazzjoni kollha rilevanti trid tiġi kkomunikata lill-Kummissjoni bil-miktub u għandu jkun hemm indikat l-isem, l-indirizz, l-indirizz tal-posta elettronika u n-numru tat-telefown tal-parti interessata.

L-indirizz tal-Kummissjoni għall-korrispondenza huwa:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË Posta elettronika: TRADE-AD499-Footwear-Court@ec.europa.eu

4. L-uffiċjal tas-Seduta

Il-partijiet interessati jistgħu jitolbu l-intervent tal-Uffiċjal tas-Seduta tad-Direttorat Ġenerali għall-Kummerċ. L-Uffiċjal tas-Seduta jagħmilha ta’ medjatur bejn il-partijiet interessati u s-servizzi ta’ investigazzjoni tal-Kummissjoni. L-Uffiċjal tas-Seduta jirrevedi t-talbiet għall-aċċess tal-fajl, it-tilwim dwar il-kunfidenzjalità tad-dokumenti, it-talbiet għall-estensjoni tal-limiti taż-żmien u t-talbiet minn partijiet terzi għal smigħ. L-Uffiċjal tas-Seduta jista’ jorganizza seduta ta’ smigħ ma’ parti interessata individwali u jagħmilha ta’ medjatur sabiex jiżgura li d-drittijiet tad-difiża tal-partijiet interessati jkunu qed jitħaddmu b’mod sħiħ.

It-talba għal seduta ta’ smigħ mal-Uffiċjal tas-Seduta għandha ssir bil-miktub u għandha tispeċifika r-raġunijiet tat-talba. Għas-seduti dwar kwistjonijiet li għandhom x'jaqsmu mal-fażi inizjali tal-investigazzjoni t-talba għandha tiġi ppreżentata fi żmien 15-il jum mill-pubblikażzzjoni ta' dan l-Avviż f'Il-Ġurnal Uffiċjali tal-Unjoni Ewropea. Wara dan, għandha tiġi ppreżentata talba għal smigħ fil-limiti taż-żmien speċifiċi kif stipulati mill-Kummissjoni fil-komunikazzjoni tagħha mal-partijiet.

L-Uffiċjal tas-Seduta se jagħti wkoll opportunitajiet biex isir smigħ li jinvolvi lill-partijiet u li jippermetti li jitressqu fehmiet differenti u kontroargumenti. Għal aktar informazzjoni u għad-dettalji ta' kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq il-websajt tad-DĠ Kummerċ:

http://ec.europa.eu/commission_2010-2014/degucht/contact/hearing-officer/

(1) ĠU C 80, 17.3.2012, p. 3.

(2) ĠU C 9, 12.1.2013, p. 5.

(3) ĠU L 275, 6.10.2006, p. 1.

(4) ĠU L 352, 30.12.2009, p. 1.